
ועדת העבודה, הרווחה והבריאות
08/12/2014

הכנסת התשע-עשרה
נוסח לא מתוקן

מושב שלישי
<פרוטוקול מס' 346>
מישיבת ועדת העבודה, הרווחה והבריאות
יום שני, ט"ז בכסלו התשע"ה (08 בדצמבר 2014), שעה 11:00
<סדר היום:>
<תקנות הביטוח הלאומי (בנות בשירות לאומי בהתנדבות) (תיקון מס'), התשע"ג - 2013>
נכחו:

<חברי הוועדה:> 
יעקב מרגי – מ"מ היו"ר
<מוזמנים:> 
	עו"ד יואב ארבל
	–
	הרשות לשירות לאומי אזרחי, המשרד לאזרחים ותיקים

	מלכיאל דהן
	–
	הרשות לשירות לאומי אזרחי, המשרד לאזרחים ותיקים 

	עופרה לוי 
	–
	מרכזת בכירה תחום שירות לאומי, משרד הרווחה והשירותים החברתיים

	עו"ד רועי קרת 
	–
	המוסד לביטוח לאומי 

	פיני שטרית
	–
	סמנכ"ל כספים ותפעול, עמותת שלומית 


<ייעוץ משפטי:>
נעה בן שבת
<מנהלת הוועדה:>
וילמה מאור
<קצרנית פרלמנטרית:>
אושרה עצידה
<תקנות הביטוח הלאומי (בנות בשירות לאומי בהתנדבות) (תיקון מס'), התשע"ג - 2013>
<היו"ר יעקב מרגי:>
שלום לכולם. אני מתכבד לפתוח את ישיבת ועדת העבודה, הרווחה והבריאות של הכנסת. היום יום שני, 8 בדצמבר 2014, ט"ז בכסלו תשע"ה. הנושא  שעל סדר היום הוא תקנות הביטוח הלאומי (בנות בשירות לאומי בהתנדבות)(תיקון מס'), התשע"ג-2013. אין פה מספר התיקון. פרוטוקול הישיבה הוא פרוטוקול מס' 346.
יש לנו פה את נציג הביטוח הלאומי שיציג לנו את התקנות?

<רועי קרת:>
אני נציג הביטוח הלאומי. התקנות האלה, למרות שמן הן לא שלנו.  חברי ארבל יציג את התקנות. 

<היו"ר יעקב מרגי:>
זה טעון הבהרה, בבקשה. אני מוחה. למה המנכ"ל לא פה?
<רועי קרת:>
אדוני, אנצל את שירותי הפרוטוקול שלכם כדי לומר משהו משום שהחבר שהיה פה קודם, עו"ד מרקמן, הולך מפה לבג"צ, אנחנו כבר יודעים שהוא הולך מפה לבג"צ. הוא עלול לטעון שהפלו אותו בזה שלא נתנו לו להזמין את מי שהוא רוצה ושהביטוח הלאומי הוזמן. אני מבקש שיירשם בפרוטוקול שגם הביטוח הלאומי לא הוזמן לדיון הקודם. אנחנו פה בשביל הדיון הזה במקרה.
<וילמה מאור:>
לא הוזמנו בכלל. לדיון הקודם הוזמנו אך ורק חברי כנסת.

<היו"ר יעקב מרגי:>
אוקיי, בבקשה.

<יואב ארבל:>
עו"ד יואב ארבל, היועץ המשפטי של הרשות לשירות לאומי אזרחי. התקנות כמו שאמר עו"ד קרת הן אומנם התקנות הביטוח הלאומי, אבל כיום התנאים והכללים של השירות הלאומי עדיין מוסדרים בתקנות בגלל נסיבות ההיסטוריות של הביטוח הלאומי. יש מהלך שלם של חקיקה שאמור להוציא את זה משם וכנראה שזה לא ייגמר בכנסת הזאת, אלא אנחנו מקווים שבכנסת הבאה.
בשנים האחרונות האחריות על תחום השירות הלאומי עברה בין כמה שרים ואנחנו לא הספקנו להדביק את הקצב מבחינת תיקון התקנות. לכן, אנחנו מביאים את התקנות הללו שפעם אחת ולתמיד יסדירו את העניין שהשר - - -

<היו"ר יעקב מרגי:>
אתה יודע כמה סמכויות העביר משרד ראש הממשלה רק למשרד לשירותי דת בשנה וחצי האחרונות? איך לא הספקתם דבר כזה? זה סדרי עדיפויות בתוך הבית היהודי, צריך לטפל בהם.

<יואב ארבל:>
על זה אני לא אחראי. לכן, אנחנו מביאים פה בקשה לתיקון התקנות, ורק לתקן שבכל מקום בתקנות שכתוב שר המדע והטכנולוגיה שזה אחד השרים שהיה ממונה עלינו בעבר יבוא השר כהגדרתו בחוק שירות לאומי אזרחי, התשע"ד-2014, ובכל מקום בתקנות שכתוב משרד המדע והטכנולוגיה, במקום זה יבוא הרשות לשירות לאומי אזרחי. זה יגרום לכך שאנחנו נפעל באופן תקין כי היום בתקנות עדיין מופיע משרד המדע והטכנולוגיה ושר המדע והטכנולוגיה וזה לא תואם את המציאות שבה אנחנו פועלים.

<נעה בן שבת:>
הרי  חוק  שירות לאומי אזרחי יש איזה מועד שבו עלול לפקוע תוקפו. מה יקרה אז? תחת מי תהיו?

<יואב ארבל:>
קודם כל, אנחנו מקווים מאוד שעד אז תעבור החקיקה הראשית שלנו שאמורה לבטל את התקנות האלה ולהסדיר את זה. ואם לא - אז לפחות משהו כמו שש-שבע שנים אנחנו נדאג לטפל בזה. 

<היו"ר יעקב מרגי:>
תחת איזה משרד הרשות?

<יואב ארבל:>
היום תחת השר אורי אורבך, השר לאזרחים ותיקים. לכן, הוא זה שהגיש את הבקשה. התיקון הזה נובע גם מהחלטת ממשלה שהעבירה את הסמכויות לשר אורבך כשחלק מההחלטה היתה שצריך לתקן את התקנות ולעשות סדר כך שהן ישקפו את המציאות.

<היו"ר יעקב מרגי:>
אז למה כשאתה אומר במקום משרד המדע והטכנולוגיה בתיקון התקנות יבוא הרשות לשירות במקום המשרד לאזרחים ותיקים?

<יואב ארבל:>
לפני הבחירות שקדמו לנו היינו ארבע שנים תחת אחריותו של שר המדע והטכנולוגיה. לאחר הבחירות היתה החלטת ממשלה שהרשות עוברת לאחריותו של שר הכלכלה. בטרם הספקנו לשנות את התקנות לשר הכלכלה הועברה האחריות לשר לאזרחים ותיקים. לכן, אנחנו באים היום לתקן את זה. אנחנו לא יודעים מה יהיה בעתיד, אבל עם התיקון הזה לא נצטרך לתקן שוב את התקנות. יש פה תיקון אחד שאומר שהשר שאחראי מבחינת הממשלה הוא יהיה השר  - - -
<נעה בן שבת:>
המשרד פשוט נד ונע.

<היו"ר יעקב מרגי:>
השאלה היא האם אין בעיה. התייחסות נוספת? קדימה, נקרא.

<נעה בן שבת:>
"תקנות הביטוח הלאומי (בנות בשירות לאומי בהתנדבות) (תיקון), התשע"ה-2014
בתוקף סמכותי לפי סעיפים 238ו-400 לחוק הביטוח הלאומי [נוסח משולב], התשנ"ה-1995 (להלן – החוק), לאחר התייעצות עם שר הרווחה והשירותים החברתיים, ועם מועצת המוסד לפי סעיף 12 לחוק, ובאישור ועדת העבודה, הרווחה והבריאות של הכנסת, אני מתקין תקנות אלה:

החלפת מונחים 1. בכל מקום בתקנות הביטוח הלאומי (בנות בשירות לאומי בהתנדבות), התשס"ב-2002, במקום "שר המדע והטכנולוגיה" יבוא "השר כהגדרתו בחוק שירות לאומי אזרחי, התשע"ד-2014, ובמקום "משרד המדע והטכנולוגיה" יבוא "הרשות לשירות לאומי אזרחי" ושינויי הצורה הדקדוקים המחויבים ייעשו לפי זה."
<היו"ר יעקב מרגי:>
כמובן מי בעד אישור התקנות?

הצבעה
בעד – פה אחד
<תקנות הביטוח הלאומי (בנות בשירות לאומי בהתנדבות) (תיקון מס'), התשע"ה – 2014, אושרו.>
<היו"ר יעקב מרגי:>
הוצבע פה אחד.

הישיבה נעולה, תודה.

<הישיבה ננעלה בשעה 11:40.>
